Drie swaar gestraf na moord op polisiebeamptesArgieffoto Foto: SAPD, Facebook Zwelithini Gwebelele (43), Masimthembe Mbashe (36) en Mawande Nkomo (33) is in die hooggeregshof in Mthatha gevonnis tot twee keer lewenslange tronkstraf elk. Hulle is skuldig bevind aan die moord op konstabels Nkosiphendule Matiwane (30) en Sithembele Alex Mbadlanyana (30). Die drie moordenaars het op 21 Oktober 2011 saam met nog ŉ makker ŉ winkel in Tsomo beroof. Die polisie is ontbied en ŉ skietgeveg het uitgebreek. Die twee polisiebeamptes is doodgeskiet. Die mans het hierna die beamptes se liggame uit die polisievoertuig gehaal en in die straat gelos voordat hulle gevlug het. Een verdagte is ook tydens die skietery gewond en het naby die toneel aan sy beserings beswyk. Die ander drie beskuldigdes is in 2012 in hegtenis geneem en was sedertdien in aanhouding. Gwebelele, Mbashe en Nkomo is ook tot nog 10 jaar tronkstraf gevonnis vir die dood van hul makker. Mbashe is tot nog 20 jaar tronkstraf gevonnis vir roof, terwyl Gwebelele en Nkomo elk 15 jaar tronkstraf opgelê is op hierdie aanklag. Hulle is ook tot nog vyf jaar tronkstraf gevonnis vir die besit van ŉ ongelisensieerde vuurwapen. Genl.maj. Nyameko Nogwanya, hoof van die Valke in die Oos-Kaap, het die vonnisse verwelkom. “Ons het beloof om nie te rus voordat diegene wat ons polisiebeamptes vermoor, in hegtenis geneem en vervolg word nie.”